Szám:39-3/2017/T

**Jegyzőkönyv**

**Készült**: A Térségfejlesztési Bizottság 2017. január 26-án, a Megyeháza Zrínyi Miklós tanácskozó termében tartott üléséről

**Jelen vannak**: a mellékelt jelenléti ív szerint

**Fodor Márk**: Köszönti az ülésen megjelenteket és megállapítja, hogy a bizottság a jelenlévő 9 taggal határozatképes. Megkérdezi, hogy az előzetesen kiküldött napirend tervezettel kapcsolatban van-e valakinek észrevétele.

Mivel észrevétel nem merül fel, szavazásra teszi fel a napirendet, melyről a bizottság az alábbi határozatot hozza:

**1/2017. (I.26.) TB számú határozat:**

A Térségfejlesztési Bizottság egyhangúlag elfogadta napirendjét.

**Tájékoztató a Zalai Falvakért Egyesület működéséről**

**Fodor Márk**: Elmondja, hogy az egyesület képviselője részt vesz majd a közgyűlésen, így ha valakinek lenne kérdése a témával kapcsolatban, akkor ott tudná tolmácsolni feléjük.

Mivel kérdés nem merül fel, a bizottság az alábbi határozatot hozza:

**2/2017. (I.26.) TB számú határozat:**

A Térségfejlesztési Bizottság egyhangúlag elfogadta a Zalai Falvakért Egyesület működéséről szóló tájékoztatót.

**Gyenesdiás Nagyközség várossá nyilvánítása**

**Fodor Márk**: Megkérdezi, hogy a témával kapcsolatban van-e valakinek kérdése vagy észrevétele.

**Pálinkás Róbert**: Véleménye szerint jó, hogy támogatjuk az ilyen alulról jövő kezdeményezést, de érdemes lenne figyelembe venni egy térségi szemléletet is, hiszen a várossá válással három város lesz egymás mellett: Hévíz, Keszthely és Gyenesdiás. A finanszírozási kérdéseket is figyelembe véve úgy véli, hogy ilyen esetekre a térségi finanszírozás lehet majd a jó megoldás egyszer.

**Fodor Márk**: Szerinte arról van szó, hogy egy térségi rendezési elvnek kell lennie. Például Pacsa is egy ottani mikrotérség vezetője. Gyenesdiás esetében pedig egy élettérről beszélünk egészen Alsópáhoktól kezdve, annyira összefonódnak ezek a települések (pl. Keszthelyre járnak innen dolgozni, stb.). Keszthely és Hévíz is támogatja a kezdeményezést, így véleménye szerint a megyei közgyűlésnek is így kellene tennie.

Mivel több észrevétel nem merül fel, a bizottság az alábbi határozatot hozza:

**3/2017. (I.26.) TB számú határozat:**

A Térségfejlesztési Bizottság egyhangúlag támogatja a Gyenesdiás várossá nyilvánítására irányuló kezdeményezést és javasolja közgyűlés elé terjesztését.

**Fodor Márk**: Köszönti a Zalai Falvakért Egyesület időközben megérkezett képviselőit és újból megnyitja az első napirendi pontról szóló vitát. Felkéri Guitprechtné Molnár Erzsébetet, az egyesület elnökét egy rövid szóbeli tájékoztatásra.

**Guitprechtné Molnár Erzsébet**: Elnézést kér, hogy pár perces késéssel érkeztek meg a bizottsági ülésre és megköszöni a lehetőséget, hogy ennek ellenére is szót adott nekik elnök úr és röviden bemutathatják az egyesület tevékenységét. 27 éve alakult meg a szervezet a zalai kistelepülések segítése céljából. Nevükhöz fűződik többek között a kistérségi társulások elindítása, a falugondnoki rendszer beindítása, számos önkéntes program, a szociális szövetkezetek alakulásának segítése, alapvetően jellemző rájuk az innovatív tevékenységek végzése. A Zalai Falvakért Egyesület Zala megye legnagyobb civil szervezete, melynek tagja 150 zalai település önkormányzata. Soha nem kaptak állami támogatást, pályázatokból működnek. Olyan programokat csinálnak, amelyeknek tud utóélete lenni.

Most nehéz helyzetben vannak, mindössze 2 fő dolgozik az irodájukban, de sok önkéntessel dolgoznak, így hidalják át a nehézségeket.

Elmondja, hogy jelenleg is intenzíven segítik a falugondnokok munkáját, nyelvtanítás céljából minden évben amerikai önkénteseket fogadnak, akik a kis falvakban tartanak nyelvi kurzusokat, a megyei önkormányzattal pedig a megyei foglalkoztatási paktum keretei között működnek együtt. Rendkívül fontos a munkájuk során a helyi közösségek segítése mentorálással vagy akár pályázatokban.

Ha a bizottság tagjainak lenne kérdése az elmondottakkal kapcsolatban, akkor szívesen válaszol azokra.

**Fodor Márk**: Hogy’ látja az egyesület, mivel lehetne fokozni a kistelepülések lakosság megtartó képességét?

**Guitprechtné Molnár Erzsébet**: A humánkapacitás hiányát látja a kis falvakban. Minél több olyan emberre lenne szükség szerinte, aki tudna ebben segíteni. Jó lenne, ha lenne olyan erő, aki ezeket a helyi szereplőket időnként össze tudná ültetni. Hiányoznak a térségi társulások…

Úgy véli, hogy a legtöbbet a humán erőforrásokkal lehetne segíteni, hiszen ha jó közösség van egy településen, akkor ez is segíti a lakók helyben maradását. Megemlíti még, hogy a most megjelenő pályázatokban olyan indikátor számok vannak, amelyeket a kistelepülések nehezen teljesítenek.

**Fodor Márk**: Hogyan teremtik elő a működéshez szükséges forrásokat?

**Guitprechtné Molnár Erzsébet**: Úgy készítik el a pályázataikat, hogy erre használhassák a menedzsment költségeket, valamint a tagdíjakból és az alvállalkozóként végzett megbízásos munkákból, mint például önkormányzatok megrendelésére készített felmérések, stb.

**Fodor Márk**: A bizottság tagjai közül van-e valakinek további kérdése?

**Dr. Fekete Zoltán**: Köszöni szépen az összeállított írásos anyagot, amelyen látszik a 25 éves rutin. Ugyanakkor úgy látja, hogy éppen emiatt túl általános megfogalmazásokat tartalmaz, és ő bizottsági tagként nem látja benne a tényleges eredményeket. Ezért jó lenne, ha például egy mellékletben hozzátenni ezeket vagy a későbbiekben jó lenne hallani a kimenetnek valamilyen adatairól is.

Megkérdezi, hogyan zajlik az említett amerikai önkéntesek idejövetelének szervezése, koordinálása. Ki végzi ezt?

**Guitprechtné Molnár Erzsébet**: Elmondja, hogy működésük során a megyei önkormányzat sohasem kért még beszámolót tőlük a tevékenységükről, ezért is örülnek most nagyon a lehetőségnek. Elmondja, hogy az eredmények mindig 1-1 programhoz kötődnek. Rengeteg foglalkoztatási programjuk volt, s sikernek számít, hogy az ott bevont személyek (sokszor hátrányos helyzetű nők) ma már a megye területén dolgoznak rendes foglalkoztatás keretében. Hoztak magukkal kiadványokat, amelyek az eredményeket bemutatják, ezeket szívesen átadják a bizottság tagjainak. Kiemeli, hogy ő maga is díjazás nélkül dolgozik az egyesület elnökeként. Az amerikai önkéntesekkel kapcsolatban átadja a szót kolléganőjének Szeder-Kummer Máriának, az egyesület titkárának.

**Szeder-Kummer Mária**: Elmondja, hogy a Learning Enterprises program keretében érkeznek az amerikai önkéntesek (egyetmisták) a zalai településekre, s az önkéntes központon keresztül jutott ehhez a lehetőséghez az egyesület 5 évvel ezelőtt. Magyarország és Szlovákia együtt szerepel ebben a programban, így az itt töltött 3 hét mellett Szlovákiában is eltöltenek 3 hetet az önkéntesek nyelvtanítással. A program bizalmi elven működik, az önkénteseket a települések fogadják, egy-egy ottani családnál laknak itt tartózkodásuk alatt.

**Fodor Márk**: Megköszöni a tájékoztatást az egyesület képviselőinek. Mivel erről a témáról szavazni már nem kell, javasolja, hogy térjenek át a következő napirendi pontra.

**Rendelet-tervezet a Zala Megyei Önkormányzat 2016. évi költségvetésének módosítására.**

**Fodor Márk:** Felkéri a hivatal munkatársát, hogy röviden ismertesse a módosítás lényegét.

**Hellerné Vizsy Rita**: Elmondja, hogy a 2016. évi költségvetés a decemberben befolyt bevételekkel kerül módosításra. Ilyen bevétel volt többek közt a bérkompenzáció és a 2017. évi állami támogatás előlege. A módosítások után a költségvetés főösszege 615.049 e Ft-ra változik.

**Fodor Márk**: Megköszöni a tájékoztatást és kérdezi, van-e valakinek észrevétele, kérdése az elhangzottakkal kapcsolatban.

Mivel kérdés, észrevétel nem merül fel, a bizottság az alábbi határozatot hozza:

**4/2017. (I.26.) TB számú határozat:**

A Térségfejlesztési Bizottság egyhangúlag jóváhagyta a Zala Megyei Önkormányzat 2016. évi költségvetésének módosítására vonatkozó rendelet-tervezetet és javasolta közgyűlés elé terjesztését.

**Rendelet-tervezet a Zala Megyei Önkormányzat 2017. évi költségvetéséről**

**Fodor Márk**: Felkéri a hivatal munkatársát a rendelet-tervezet tartalmának rövid összegzésére.

**Hellerné Vizsy Rita**: Elmondja, hogy a 2017. évben az állami támogatás összege továbbra is 221.800 e Ft. Ezen kívül november 30-ig van lehetőség a múlt évi rendkívüli támogatás felhasználására. Az önkormányzat és a hivatal vonatkozásában is a 2017. évet érintő pályázati bevételekkel számoltunk, valamint a maradvánnyal, melynek az összege a zárszámadáskor kerül pontosításra.

A kiadások tekintetében a 8. sz. melléklet tartalmazza a főbb kiadásokat feladatonként. A tavalyi módosított előirányzathoz hasonló számokkal kerültek tervezésre a kiadások. A többéves kihatással járó döntések között jelentkeznek a pályázatok évenkénti kiadásai is a kitüntető címekről, díjakról szóló rendelet kiadásai mellett. A 2017. évi költségvetés bevételi-kiadási főösszege: 487.974 e Ft.

**Fodor Márk**: Kérdezi, hogy van-e valakinek kérdése, észrevétele a költségvetéssel kapcsolatban.

Mivel nem merül fel kérdés, a bizottság az alábbi határozatot hozza:

**5/2017. (I.26.) TB számú határozat:**

A Térségfejlesztési Bizottság egyhangúlag jóváhagyta a Zala Megyei Önkormányzat 2017. évi költségvetéséről szóló rendelet-tervezetet és javasolta közgyűlés elé terjesztését.

**A Zala Megyei Területfejlesztési Ügynökség Közhasznú Nonprofit Kft. 2017. évi üzleti tervének elfogadása**

**Fodor Márk**: Köszönti az ülésen Bali Józsefet, a kft. ügyvezetőjét és felkéri egy rövid szóbeli összegzésre az üzleti tervvel kapcsolatban.

**Bali József**: Megköszöni a meghívást és elmondja, hogy az elvárható pontossággal és alapossággal készítették el az üzleti tervet. Jól látható, hogy a kft. 2017. évi tevékenységével projektekre fókuszál. Ha valakinek kérdése lenne az üzleti tervvel kapcsolatban, szívesen válaszol.

Mivel kérdés nem merül fel, a bizottság az alábbi határozatot hozza:

**6/2017. (I.26.) TB számú határozat:**

A Térségfejlesztési Bizottság egyhangúlag elfogadta a Zala Megyei Területfejlesztési Ügynökség Közhasznú Nonprofit Kft. 2017. évi üzleti tervét és javasolta közgyűlés elé terjesztését.

**Tájékoztató a Nyugat-dunántúli Regionális Fejlesztési Ügynökség Közhasznú Nonprofit Kft. végelszámolásának lezárásáról**

**Fodor Márk**: Kérdezi főjegyző urat, hogy kíván-e kiegészítésül mondani néhány szót az előterjesztéshez.

**Dr. Mester László**: Elmondja, hogy 2016. február 1-vel indult a felszámolás és 2017. február 28-val zárulhat. Azért nyúlt ilyen hosszúra ez a folyamat, mert egy a partnerségükkel megvalósult nemzetközi projekt szabálytalansági eljárás miatt még nem zárult le, de mostanra már vége ennek. A taggyűlés várhatóan február végén ül össze és hivatalosan dönt a végelszámolás zárásának időpontjáról, ami előreláthatólag február 28. lesz.

**Fodor Márk**: Kire hárulna a felelősségvállalás a felszámolást követően felmerülő esetleges problémák esetében, mint pl. a szabálytalansági eljárás egy projektnél?

**Dr. Mester László**: A 3 megyei önkormányzat egyetemlegesen vállalna felelősséget ilyen esetben.

**Fodor Márk**: Mivel további kérdés nincs, szavazásra bocsátja az előterjesztésben foglalt határozati javaslatot.

**7/2017. (I.26.) TB számú határozat:**

A Térségfejlesztési Bizottság egyhangúlag elfogadta a Nyugat-dunántúli Regionális Fejlesztési Ügynökség Közhasznú Nonprofit Kft. végelszámolásának lezárásáról szóló tájékoztatót.

**Kilépés a Települési Önkormányzatok Országos Szövetségéből**

**Fodor Márk**: Megkérdezi, hogy van-e valakinek kérdése az előterjesztésben foglaltakkal kapcsolatban.

**Merencsicsné Vida Szilvia**: Kérdezi, hogy a megye elesik-e bárminemű információtól a szervezetből való kilépés miatt. Egyáltalán részt vettünk-e annak ülésein?

**Dr. Pál Attila**: Elmondja, hogy alapvetően nem is vettünk részt a szervezet tevékenységében, csak minden évben küldtek tagdíj bekérő levelet, amelyet egyszerűen visszaküldtünk és nem fizettünk. Ezt a huzavonát akarjuk most lezárni és dönteni a szervezetből való kilépésről.

Mivel további kérdés nem merül fel, **Fodor Márk** szavazásra bocsátja a kérdést, melyről a bizottság az alábbi határozatot hozza:

**8/2017. (I.26.) TB számú határozat:**

A Térségfejlesztési Bizottság egyhangúlag egyetértett a Települési Önkormányzatok Országos Szövetségéből való kilépéssel.

**Tájékoztató a Zala Megyei Önkormányzati Hivatal által elvégzett feladatokról**

**Fodor Márk**: Kérdezi főjegyző urat, hogy kíván-e hozzáfűzni valamit az előterjesztésben foglaltakhoz.

**Dr. Mester László**: Nem, de az esetleges kérdésekre szívesen válaszol.

Mivel kérdés nem merül fel, a bizottság az alábbi határozatot hozza:

**9/2017. (I.26.) TB számú határozat:**

A Térségfejlesztési Bizottság egyhangúlag elfogadta a Zala Megyei Önkormányzati Hivatal által elvégzett feladatokról szóló tájékoztatót.

**A Térségfejlesztési Bizottság 2017. I. félévi munkaterve**

**Fodor Márk**: Megkérdezi, hogy van-e valakinek javaslata, kérdése a munkatervvel kapcsolatban.

Mivel ilyen nem merül fel, a bizottság az alábbi határozatot hozza:

**10/2017. (I.26.) TB számú határozat:**

A Térségfejlesztési Bizottság egyhangúlag elfogadta 2017. I. félévi munkatervét.

**Fodor Márk**: Megkérdezi, hogy van-e valakinek egyéb kérdése, bejelentése.

**Szabó Péter**: Közérdekű bejelentésként tájékoztatja a résztvevőket, hogy az általa korábban többször hiányolt zalai középszintű agrárképzéssel kapcsolatban előrelépés történt. A Pannon Egyetem kinyilvánította, hogy „Láng Géza” nevével fémjelezve ilyen irányú képzést indít. Kéri, hogy a megye is támogassa ennek ügyét.

Megemlíti, hogy nemrégiben nyilvánosságra került annak híre, hogy a Georgikon Kart el kívánják csatolni a Pannon Egyetemtől és egy kialakítandó egységes agráregyetembe olvasztanák be. Kéri a közgyűlés tagjait, hogy próbáljanak fellépni a jelenlegi helyzet fennmaradása érdekében.

**Fodor Márk**: Megköszöni a tájékoztatást, valamint a részvételt és az ülést bezárja.

k.m.f.

Fodor Márk

a Térségfejlesztési Bizottság elnöke

Dr. Fekete Zoltán

a Térségfejlesztési Bizottság alelnöke